সিমন ওমোসোলা
মেজো সিমন লোতি ওমোসোলা (ফরাসি: Simon Omossola; জন্ম: ৫ মে ১৯৯৮; সিমন ওমোসোলা নামে সুপরিচিত) হলেন একজন ক্যামেরুনীয় পেশাদার ফুটবল খেলোয়াড়। তিনি বর্তমানে কঙ্গোলীয় ক্লাব ভিতা এবং ক্যামেরুন জাতীয় দলের হয়ে গোলরক্ষক হিসেবে খেলেন। ২০১৫–১৬ মৌসুমে, ক্যামেরুনীয় ক্লাব কোতোঁর হয়ে খেলার মাধ্যমে তিনি তার জ্যেষ্ঠ পর্যায়ের খেলোয়াড়ি জীবন শুরু করেছেন; কোতোঁর হয়ে ৫ মৌসুমে অতিবাহিত করার পর ২০২০–২১ মৌসুমে তিনি কঙ্গোলীয় ক্লাব ভিতায় যোগদান করেছেন। ২০১৭ সালে, ওমোসোলা ক্যামেরুন অনূর্ধ্ব-২০ দলের হয়ে ক্যামেরুনের বয়সভিত্তিক পর্যায়ে অভিষেক করেছিলেন। প্রায় ২ বছর যাবত ক্যামেরুনের বয়সভিত্তিক দলের হয়ে খেলার পর, তিনি ২০১৯ সালে ক্যামেরুনের হয়ে আন্তর্জাতিক পর্যায়ে অভিষেক করেছেন; ক্যামেরুনের জার্সি গায়ে তিনি এপর্যন্ত ৩ ম্যাচে অংশগ্রহণ করেছেন।